हर व्यक्ति जो नेट प्रयोग करता है वह कोई न कोई साइबर क्राइम जरूर अनजाने में कर जाता है। लेकिन उसे पता नहीं चलता। वह व्यक्ति अगर कानूनी नहीं तो नैतिक अपराध तो करते ही है। इनमें से ज्यादातर लोगो को तो इसका अंदाजा तक नहीं होता। वे कहीं से भी कोई चित्र, लेख या विडियो कॉपी-पेस्ट करते समय जरा भी नहीं झिझकते। इंटरनेट पर ऐसे तमाम काम हैं, जो साइबर क्राइम के तहत आते हैं। दूसरे की सामग्री कॉपी-पेस्ट करना अपराध है। दरअसल हर क्रिएटिव चीज बनाने वाले के पास एक खास हक होता है जो उसकी सामग्री को गैरकानूनी ढंग से नकल किए जाने के खिलाफ सुरक्षा देता है। इसे कॉपीराइट कहते हैं। कोई भी व्यक्ति आपकी इजाजत के बिना आपकी रचना की कॉपी नहीं कर सकता और न ही उसे दूसरों को दे सकता है। ऐसा करना कॉपीराइट कानून का उल्लंघन है और आप उसके खिलाफ अदालत जा सकते हैं। कॉपीराइट लेने की एक कानूनी प्रक्रिया होती है, लेकिन अगर ऐसा नहीं भी करते, तो भी अपनी रचना पर आपका ही हक है। शायद आपको पता न हो अगर कोई शख्स अपनी रचना को लेकर ज्यादा ही गंभीर हो, तो यह छोटी सी चोरी आपको भारी पड़ सकती है।